
Rīgā 2022. gada 18. oktobrī (prot. Nr. 53 27. §)
Ietekmes uz ceļu satiksmes drošību novērtējuma veikšanas kārtība
Izdoti saskaņā ar Ceļu satiksmes likuma 6. panta sesto daļu
· 1. Noteikumi nosaka ietekmes uz ceļu satiksmes drošību novērtējuma (turpmāk – ietekmes novērtējums) veikšanas kārtību.
· 2. Noteikumos lietotie termini:
· 2.1. Eiropas ceļu tīkls – šo noteikumu izpratnē ceļu tīkls, kas minēts Eiropas Parlamenta un Padomes 2013. gada 11. decembra Regulas (ES) Nr. 1315/2013  par Savienības pamatnostādnēm Eiropas transporta tīkla attīstībai un ar ko atceļ Lēmumu Nr.661/2010/ES, II nodaļas 3. iedaļā un ilustrēts minētās regulas I pielikumā iekļautajās kartēs;
· 2.2. infrastruktūras projekts – šo noteikumu izpratnē jauna ceļa būvniecība vai esošā ceļa pārbūve, kurā mainās brauktuvju vai joslu skaits posmā, kas garāks par 10 kilometriem, vai kurā vairāk nekā divos ceļa mezglos mainās mezgla veids, vai kurā tiek veikta vairāk nekā divu krustojumu nojaukšana vai jaunu krustojumu būvniecība.
· 3. Ietekmes novērtējumu veic:
· 3.1. ceļiem, kas ir Eiropas ceļu tīklā;
· 3.2. valsts galvenajiem autoceļiem;
· 3.3. ceļiem, kuri atrodas ārpus apdzīvotas vietas, kuri neapkalpo īpašumus, kas ar tiem robežojas, un kuri izbūvēti, izmantojot Eiropas Savienības finansējumu (izņemot ceļus, kas paredzēti gājēju, velosipēdu vai elektroskrejriteņu satiksmei), kā arī komersantu un māju ceļiem.
· 4. Ietekmes novērtējumu veic visiem šo noteikumu 3. punktā minētajiem infrastruktūras projektiem sākotnējā plānošanas posmā, pirms ietekmes uz vidi novērtējuma veikšanas vai, ja netiek veikts ietekmes uz vidi novērtējums, pirms infrastruktūras projekta būvprojekta izstrādes.
· 5. Ietekmes novērtējumā norāda ceļu satiksmes drošības apsvērumus, kuri veicināja ierosinātā risinājuma izraudzīšanos, kā arī sniedz visu būtisko informāciju, kas nepieciešama, lai veiktu izvērtēto risinājumu izmaksu un ieguvumu analīzi.
· 6. Ietekmes novērtējumam ir šādas sadaļas:
· 6.1. ceļu satiksmes drošības problēmas definēšana;
· 6.2. pašreizējā situācija un paredzamā situācija, ja nekādi ceļu satiksmes drošības uzlabojumi netiek veikti;
· 6.3. ceļu satiksmes drošības mērķi;
· 6.4. ierosināto alternatīvu ietekmes analīze saistībā ar ceļu satiksmes drošību;
· 6.5. alternatīvu salīdzinājums, tostarp izmaksu un ieguvumu analīze;
· 6.6. vairāku iespējamo risinājumu izklāsts;
· 6.7. secinājumi un rekomendācija risinājumam.
· 7. Veicot ietekmes novērtējumu, jāņem vērā šādi elementi:
· 7.1. ceļu satiksmes negadījumos bojāgājušo skaits un ceļu satiksmes negadījumu skaits, kā arī to samazinājuma mērķi attiecībā pret situāciju, ja nekādi ceļu satiksmes drošības uzlabojumi netiek veikti;
· 7.2. maršruta izvēle un satiksmes modeļi;
· 7.3. iespējamā ietekme uz esošajiem ceļu tīkliem (piemēram, nobrauktuves, krustojumi, dzelzceļa pārbrauktuves);
· 7.4. satiksmes dalībnieki, tostarp mazaizsargātie ceļu satiksmes dalībnieki;
· 7.5. satiksme (piemēram, satiksmes intensitāte, satiksmes iedalījums transportlīdzekļu kategorijās), tostarp paredzamās gājēju un velosipēdu plūsmas, ko nosaka pēc piegulošās teritorijas izmantošanas veidiem;
· 7.6. gadalaiku un klimatiskie apstākļi;
· 7.7. pietiekams drošo stāvlaukumu skaits;
· 7.8. seismiskās norises.
· 8. Ceļu pārvaldītājs 30 dienu laikā pēc ietekmes novērtējuma izstrādāšanas iesniedz to Satiksmes ministrijā.
· 9. Ceļu pārvaldītājs nodrošina, ka, izstrādājot būvprojektu, pēc iespējas tiek ievērota šo noteikumu 6.7. apakšpunktā minētā rekomendācija.
· 10. Ja, izstrādājot būvprojektu, nav iespējams ievērot šo noteikumu 6.7. apakšpunktā minēto rekomendāciju, ceļu pārvaldītājs 30 dienu laikā pēc būvprojekta izstrādes iesniedz Satiksmes ministrijā paskaidrojumu, kāpēc rekomendāciju nav iespējams ņemt vērā.
Informatīva atsauce uz Eiropas Savienības direktīvām
· Noteikumos iekļautas tiesību normas, kas izriet no:
· 1) Eiropas Parlamenta un Padomes 2008. gada 19. novembra Direktīvas 2008/96/EK par ceļu infrastruktūras drošības pārvaldību;
· 2) Eiropas Parlamenta un Padomes 2019. gada 23. oktobra Direktīvas (ES) 2019/1936, ar ko groza Direktīvu 2008/96/EK par ceļu infrastruktūras drošības pārvaldību.

